CELEX: 32021D1143
Language: el
Date: 2021-07-12 00:00:00
Title: Απόφαση (ΚΕΠΠΑ) 2021/1143 του Συμβουλίου της 12ης Ιουλίου 2021 σχετικά με στρατιωτική εκπαιδευτική αποστολή της Ευρωπαϊκής Ένωσης στη Μοζαμβίκη (EUTM Mozambique)

13.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 247/93
               
            
         ΑΠΟΦΑΣΗ (ΚΕΠΠΑ) 2021/1143 ΤΟΥ ΣΥΜΒΟΥΛΙΟΥ
         της 12ης Ιουλίου 2021
         σχετικά με στρατιωτική εκπαιδευτική αποστολή της Ευρωπαϊκής Ένωσης στη Μοζαμβίκη (EUTM Mozambique)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 42 παράγραφος 4 και το άρθρο 43 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στα συμπεράσματά του της 22ας Απριλίου 2020, το Συμβούλιο παρέσχε ένα συνολικό πλαίσιο για τη συνεργασία της Ένωσης και των κρατών μελών με τη Μοζαμβίκη και τον συντονισμό με άλλους συμφεροντούχους. Συγκεκριμένα, το Συμβούλιο τόνισε ότι οι ανθρωπιστικές συνθήκες και οι συνθήκες ασφάλειας στο Cabo Delgado απαιτούν επείγουσα προσοχή, ενώ παράλληλα χρειάζεται να διασφαλιστεί ο απόλυτος σεβασμός των ανθρώπινων δικαιωμάτων.
                  
               
                     (2)
                  
                  
                     Στις 30 Μαρτίου 2021, η Επιτροπή Πολιτικής και Ασφάλειας (ΕΠΑ) ενέκρινε πολιτικό πλαίσιο προσέγγισης των κρίσεων στο Cabo Delgado και έκρινε ότι θα ήταν σκόπιμη η ανάληψη δράσης στο πλαίσιο της Κοινής Πολιτικής Ασφάλειας και Άμυνας (ΚΠΑΑ), με επίκεντρο την εκπαίδευση και την παροχή βοήθειας στις ένοπλες δυνάμεις της Μοζαμβίκης, στο πλαίσιο της ολοκληρωμένης προσέγγισης της Ένωσης για την κρίση στο Cabo Delgado.
                  
               
                     (3)
                  
                  
                     Με επιστολή της 3ης Ιουνίου 2021, ο πρόεδρος της Μοζαμβίκης εξέφρασε την ικανοποίησή του για την ανάπτυξη μη εκτελεστικής αποστολής ΚΠΑΑ της Ένωσης στη Μοζαμβίκη, με στόχο την ανάπτυξη της ικανότητας των δυνάμεων άμυνας και ασφάλειας της Μοζαμβίκης να ανταποκρίνονται αποτελεσματικότερα στους κινδύνους για την ασφάλεια και τους ανθρωπιστικούς κινδύνους στο Cabo Delgado.
                  
               
                     (4)
                  
                  
                     Στις 28 Ιουνίου 2021, το Συμβούλιο ενέκρινε γενική ιδέα διαχείρισης κρίσεων για πιθανή στρατιωτική εκπαιδευτική αποστολή ΚΠΑΑ στη Μοζαμβίκη, σε συνδυασμό με πιθανό μέτρο βοήθειας για την παροχή εξοπλισμού, εκτός του θανατηφόρου στρατιωτικού εξοπλισμού ή πλατφορμών, με σκοπό τη στήριξη των ένοπλων δυνάμεων της Μοζαμβίκης για την ανάπτυξή τους στο Cabo Delgado. Η εν λόγω ιδέα υπογράμμισε ότι η προβλεπόμενη αποστολή ΚΠΑΑ θα πρέπει να αποτελεί ένα από τα εργαλεία της ολοκληρωμένης προσέγγισης της Ένωσης για την κρίση στο Cabo Delgado, σε συνδυασμό με τη στήριξη της οικοδόμησης της ειρήνης, την πρόληψη των συγκρούσεων και τη στήριξη του διαλόγου, την ανθρωπιστική βοήθεια και την αναπτυξιακή συνεργασία, καθώς και την προώθηση της ατζέντας για τις γυναίκες, την ειρήνη και την ασφάλεια. Η εν λόγω γενική ιδέα τόνισε περαιτέρω τον πολιτικοστρατηγικό στόχο της Ένωσης να στηρίξει την ανάπτυξη επαγγελματικών δυνάμεων άμυνας και ασφάλειας της Μοζαμβίκης ή την ανάπτυξη τέτοιων δυνάμεων που δρουν επαγγελματικά, καθιστώντας δυνατή την παρουσία υπεύθυνων υπηρεσιών επιβολής του νόμου με σκοπό την προστασία του άμαχου πληθυσμού, και να επιτρέψει σε υπεύθυνες κρατικές δομές να επιστρέψουν και να παράσχουν τις υπηρεσίες τους στο Cabo Delgado. Στο πλαίσιο αυτό, το Συμβούλιο σημειώνει την κοινή ανακοίνωση της Ευρωπαϊκής Επιτροπής και του ύπατου εκπροσώπου (ΥΕ) σχετικά με το σχέδιο δράσης της ΕΕ για θέματα φύλου (GAP) III.
                  
               
                     (5)
                  
                  
                     Η ΕΠΑ θα πρέπει να ασκεί, υπό την ευθύνη του Συμβουλίου και του ΥΕ, τον πολιτικό έλεγχο επί της στρατιωτικής εκπαιδευτικής αποστολής της ΚΠΑΑ στη Μοζαμβίκη (EUTM Mozambique), να της παρέχει στρατηγική καθοδήγηση και να λαμβάνει τις σχετικές αποφάσεις σύμφωνα με το άρθρο 38 τρίτο εδάφιο της Συνθήκης για την Ευρωπαϊκή Ένωση (ΣΕΕ).
                  
               
                     (6)
                  
                  
                     Είναι ανάγκη να διεξαχθούν διαπραγματεύσεις και να συναφθούν διεθνείς συμφωνίες όσον αφορά το καθεστώς των μονάδων και του προσωπικού που τελούν υπό την ηγεσία της Ένωσης, καθώς και τη συμμετοχή τρίτων κρατών στην EUTM Mozambique.
                  
               
                     (7)
                  
                  
                     Δυνάμει του άρθρου 41 παράγραφος 2 της ΣΕΕ και σύμφωνα με την απόφαση (ΚΕΠΠΑ) 2021/509 του Συμβουλίου (1) για τη θέσπιση του Ευρωπαϊκού Μηχανισμού για την Ειρήνη, οι λειτουργικές δαπάνες που προκύπτουν από την παρούσα απόφαση, η οποία έχει στρατιωτικές συνέπειες ή συνέπειες στον τομέα της άμυνας, οφείλουν να βαρύνουν τα κράτη μέλη.
                  
               
                     (8)
                  
                  
                     Σύμφωνα με το άρθρο 5 του πρωτοκόλλου αριθ. 22 σχετικά με τη θέση της Δανίας το οποίο προσαρτάται στη ΣΕΕ και στη Συνθήκη για τη λειτουργία της Ευρωπαϊκής Ένωσης (ΣΛΕΕ), η Δανία δεν συμμετέχει στην εκπόνηση και την εφαρμογή αποφάσεων και δράσεων της Ένωσης που έχουν συνέπειες στην άμυνα. Συνεπώς, η Δανία δεν συμμετέχει στην έκδοση της παρούσας απόφασης, δεν δεσμεύεται από αυτήν ούτε υπόκειται στην εφαρμογή της, ενώ επίσης δεν συμμετέχει στη χρηματοδότηση της παρούσας επιχείρησης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αποστολή
            
               1.   Η Ένωση διεξάγει στρατιωτική εκπαιδευτική αποστολή στη Μοζαμβίκη (EUTM Mozambique), προκειμένου να στηρίξει μια αποδοτικότερη και αποτελεσματικότερη αντίδραση των ένοπλων δυνάμεων της Μοζαμβίκης στην κρίση στο Cabo Delgado, σύμφωνα με το δίκαιο των ανθρώπινων δικαιωμάτων και το διεθνές ανθρωπιστικό δίκαιο.
            
            
               2.   Στρατηγικός στόχος της EUTM Mozambique είναι η στήριξη της ανάπτυξης ικανοτήτων των μονάδων των ενόπλων δυνάμεων της Μοζαμβίκης που επιλέγονται για να συγκροτήσουν μια μελλοντική δύναμη ταχείας αντίδρασης (QRF), προκειμένου να αναπτύξουν τις αναγκαίες και βιώσιμες ικανότητες για την αποκατάσταση της ασφάλειας και της προστασίας στο Cabo Delgado.
            
            
               3.   Για τον σκοπό αυτό, η EUTM Mozambique:
               
                           α)
                        
                        
                           παρέχει στις επιλεγμένες μονάδες των ένοπλων δυνάμεων της Μοζαμβίκης και στην ηγεσία τους στρατιωτική εκπαίδευση, συμπεριλαμβανομένης της επιχειρησιακής προετοιμασίας, εξειδικευμένη εκπαίδευση, συμπεριλαμβανομένης της καταπολέμησης της τρομοκρατίας, και κατάρτιση και εκπαίδευση σχετικά με τη συμμόρφωση με το δίκαιο των ανθρώπινων δικαιωμάτων και το διεθνές ανθρωπιστικό δίκαιο, συμπεριλαμβανομένης της προστασίας του άμαχου πληθυσμού, και σχετικά με τον σεβασμό του κράτους δικαίου·
                        
                     
                           β)
                        
                        
                           στηρίζει την ανάπτυξη δομών και μηχανισμών διοίκησης και ελέγχου της QRF, όπως ο βιώσιμος επιχειρησιακός κύκλος, και εκπαιδεύει την ηγεσία της QRF για την εκτέλεση των καθηκόντων της σύμφωνα με τον επιχειρησιακό της στόχο·
                        
                     
                           γ)
                        
                        
                           στο πλαίσιο του εκπαιδευτικού προγράμματος, όταν εξοπλισμός, ο οποίος είναι εξοπλισμός εκτός του θανατηφόρου στρατιωτικού εξοπλισμού ή πλατφορμών, παρέχεται από μέτρο βοήθειας της Ένωσης, εκπαιδεύει τις επιλεγμένες μονάδες ώστε να χρησιμοποιούν και να συντηρούν σωστά τον εν λόγω εξοπλισμό·
                        
                     
                           δ)
                        
                        
                           δημιουργεί, σε στενό συντονισμό και διαβούλευση με τις αρχές της Μοζαμβίκης, κύκλο διαχείρισης γνώσεων για την παρακολούθηση της συμπεριφοράς των εκπαιδευμένων μονάδων μετά την τοποθέτησή τους στο Cabo Delgado και αξιολογεί τη συμμόρφωσή τους με το δίκαιο των ανθρώπινων δικαιωμάτων και το διεθνές ανθρωπιστικό δίκαιο.
                        
                     
            
               4.   Η EUTM Mozambique συμβάλλει ώστε η Ένωση να έχει επίγνωση της κατάστασης όσον αφορά την ασφάλεια στη Μοζαμβίκη, ιδίως στο Cabo Delgado. Παρέχει εμπειρογνωμοσύνη και συμβουλές στην αντιπροσωπεία της Ένωσης στο Μαπούτο για στρατιωτικά θέματα.
            
            
               5.   Η EUTM Mozambique συντονίζεται με την αντιπροσωπεία της Ένωσης στο Μαπούτο, τον Οργανισμό Ηνωμένων Εθνών (ΟΗΕ) και μη κυβερνητικές οργανώσεις που είναι παρούσες στη Μοζαμβίκη, ιδίως για την εφαρμογή πολιτικής για την ισότητα των φύλων και τα ανθρώπινα δικαιώματα προς υποστήριξη της αποστολής και για τη διασφάλιση της συνοχής με τη στήριξη της Ένωσης σε άλλους σχετικούς τομείς.
            
         
         
            Άρθρο 2
            Διορισμός του Διοικητή αποστολής της ΕΕ και του Διοικητή Δυνάμεων αποστολής της ΕΕ
            
               1.   Ο διευθυντής της Στρατιωτικής Δυνατότητας Σχεδίασης και Διεξαγωγής Επιχειρήσεων (MPCC) είναι διοικητής αποστολής της EUTM Mozambique.
            
            
               2.   Ο ταξίαρχος Nuno LEMOS PIRES διορίζεται Διοικητής Δυνάμεων αποστολής της ΕΕ της EUTM Mozambique.
            
         
         
            Άρθρο 3
            Ορισμός του Στρατηγείου αποστολής
            
               1.   Η MPCC αποτελεί τη στατική δομή διοίκησης και ελέγχου στο στρατιωτικό στρατηγικό επίπεδο εκτός της περιοχής των επιχειρήσεων, η οποία είναι υπεύθυνη για τον επιχειρησιακό σχεδιασμό και τη διεξαγωγή της EUTM Mozambique.
            
            
               2.   Το Στρατηγείο Δυνάμεων αποστολής της EUTM Mozambique εδρεύει στη Μοζαμβίκη και τελεί υπό τις διαταγές του Διοικητή Δυνάμεων αποστολής της ΕΕ.
            
            
               3.   Μια μονάδα στήριξης του Στρατηγείου Δυνάμεων αποστολής, που εδρεύει στις Βρυξέλλες, περιλαμβάνεται στην MPCC έως ότου η MPCC αποκτήσει πλήρη επιχειρησιακή ικανότητα.
            
         
         
            Άρθρο 4
            Σχεδιασμός και δρομολόγηση της EUTM Mozambique
            Απόφαση για τη δρομολόγηση της EUTM Mozambique εκδίδεται από το Συμβούλιο κατόπιν έγκρισης του σχεδίου αποστολής και των κανόνων εμπλοκής για την EUTM Mozambique.
         
         
            Άρθρο 5
            Πολιτικός έλεγχος και στρατηγική καθοδήγηση
            
               1.   Υπό την ευθύνη του Συμβουλίου και του ΥΕ, η ΕΠΑ ασκεί τον πολιτικό έλεγχο και τη στρατηγική καθοδήγηση της EUTM Mozambique. Το Συμβούλιο εξουσιοδοτεί την ΕΠΑ να λαμβάνει τις σχετικές αποφάσεις σύμφωνα με το άρθρο 38 ΣΕΕ. Η εν λόγω εξουσιοδότηση περιλαμβάνει τις εξουσίες τροποποίησης των εγγράφων σχεδιασμού, συμπεριλαμβανομένου του σχεδίου αποστολής, και της ιεραρχίας διοίκησης. Η εν λόγω εξουσιοδότηση περιλαμβάνει επίσης τις εξουσίες λήψης αποφάσεων για τον διορισμό των επόμενων Διοικητών Δυνάμεων αποστολής της ΕΕ. Οι εξουσίες λήψης αποφάσεων όσον αφορά τους στόχους, το πεδίο εφαρμογής και τον τερματισμό της EUTM Mozambique, καθώς και τους γενικούς όρους για την εκτέλεση των καθηκόντων της, εξακολουθούν να ανήκουν στο Συμβούλιο.
            
            
               2.   Η ΕΠΑ υποβάλλει έκθεση στο Συμβούλιο σε τακτά χρονικά διαστήματα.
            
            
               3.   Στην ΕΠΑ υποβάλλονται εκθέσεις, σε τακτά χρονικά διαστήματα, από τον πρόεδρο της Στρατιωτικής Επιτροπής της ΕΕ (ΣΕΕΕ) όσον αφορά τη διεξαγωγή της EUTM Mozambique. Η ΕΠΑ μπορεί να καλεί τον Διοικητή αποστολής της ΕΕ και τον Διοικητή Δυνάμεων αποστολής της ΕΕ στις συνεδριάσεις της, ανάλογα με την περίπτωση.
            
         
         
            Άρθρο 6
            Στρατιωτική διεύθυνση
            
               1.   Η EUMC παρακολουθεί την ορθή εκτέλεση της EUTM Mozambique, η οποία διεξάγεται υπό την ευθύνη του Διοικητή αποστολής της ΕΕ.
            
            
               2.   Η EUMC λαμβάνει εκθέσεις από τον Διοικητή αποστολής της ΕΕ σε τακτά χρονικά διαστήματα. Μπορεί να καλεί τον Διοικητή αποστολής της ΕΕ και τον Διοικητή Δυνάμεων αποστολής της ΕΕ στις συνεδριάσεις της, ανάλογα με την περίπτωση.
            
            
               3.   Ο πρόεδρος της EUMC ενεργεί ως βασικό σημείο επαφής με τον Διοικητή αποστολής της ΕΕ.
            
         
         
            Άρθρο 7
            Συνοχή της δράσης της Ένωσης και συντονισμός
            
               1.   Ο ΥΕ μεριμνά για την εφαρμογή της παρούσας απόφασης και για τη συνοχή της με την εξωτερική δράση της Ένωσης στο σύνολό της, συμπεριλαμβανομένων των αναπτυξιακών προγραμμάτων της Ένωσης και της ανθρωπιστικής της βοήθειας.
            
            
               2.   Με την επιφύλαξη της ιεραρχίας διοίκησης, ο Διοικητής Δυνάμεων αποστολής της ΕΕ λαμβάνει επιτόπου πολιτική καθοδήγηση από τον επικεφαλής της αντιπροσωπείας της Ένωσης στη Μοζαμβίκη.
            
            
               3.   Η EUTM Mozambique συντονίζει τις δραστηριότητές της με τις διμερείς δραστηριότητες των κρατών μελών στη Μοζαμβίκη, καθώς και με άλλους διεθνείς παράγοντες στην περιοχή, ιδίως με τον ΟΗΕ, την Αφρικανική Ένωση (ΑΕ) και την Κοινότητα για την Ανάπτυξη της Μεσημβρινής Αφρικής (ΚΑΜΑ), με διμερείς παράγοντες, όπως οι Ηνωμένες Πολιτείες της Αμερικής, καθώς και με βασικούς περιφερειακούς παράγοντες.
            
         
         
            Άρθρο 8
            Συμμετοχή τρίτων κρατών
            
               1.   Με την επιφύλαξη της αυτονομίας της Ένωσης όσον αφορά τη λήψη αποφάσεων και του ενιαίου θεσμικού της πλαισίου και σύμφωνα με τις σχετικές κατευθυντήριες γραμμές του Ευρωπαϊκού Συμβουλίου, είναι δυνατόν να καλούνται τρίτα κράτη προκειμένου να συμμετάσχουν στην EUTM Mozambique.
            
            
               2.   Το Συμβούλιο εξουσιοδοτεί την ΕΠΑ να καλεί τρίτα κράτη προκειμένου να παρέχουν συνεισφορές και να λαμβάνει τις σχετικές αποφάσεις περί αποδοχής των προτεινόμενων συνεισφορών, κατόπιν σύστασης του Διοικητή αποστολής της ΕΕ σε διαβούλευση με τον Διοικητή Δυνάμεων αποστολής της ΕΕ, και της ΣΕΕΕ.
            
            
               3.   Οι λεπτομέρειες όσον αφορά τη συμμετοχή τρίτων κρατών αποτελούν αντικείμενο συμφωνιών οι οποίες συνάπτονται δυνάμει του άρθρου 37 ΣΕΕ και σύμφωνα με τη διαδικασία του άρθρου 218 ΣΛΕΕ. Εάν η Ένωση έχει συνάψει συμφωνία με τρίτο κράτος για τη θέσπιση πλαισίου συμμετοχής του εν λόγω τρίτου κράτους στις ενωσιακές αποστολές διαχείρισης κρίσεων, οι διατάξεις της συμφωνίας αυτής εφαρμόζονται στο πλαίσιο της EUTM Mozambique.
            
            
               4.   Τα τρίτα κράτη που παρέχουν σημαντικές στρατιωτικές συνεισφορές στη EUTM Mozambique έχουν τα ίδια δικαιώματα και τις ίδιες υποχρεώσεις με τα κράτη μέλη που συμμετέχουν στην EUTM Mozambique όσον αφορά την καθημερινή διαχείριση της EUTM Mozambique.
            
            
               5.   Το Συμβούλιο εξουσιοδοτεί την ΕΠΑ να λάβει τις δέουσες αποφάσεις για τη σύσταση Επιτροπής Συνεισφερόντων σε περίπτωση που τρίτα κράτη προβούν σε σημαντικές στρατιωτικές συνεισφορές.
            
         
         
            Άρθρο 9
            Καθεστώς του προσωπικού υπό την ηγεσία της ΕΕ
            Το καθεστώς των μονάδων και του προσωπικού που τελούν υπό την ηγεσία της ΕΕ, συμπεριλαμβανομένων των προνομίων, των ασυλιών και των περαιτέρω εγγυήσεων που απαιτούνται για την εκπλήρωση και την απρόσκοπτη εκτέλεση της αποστολής τους, αποτελεί αντικείμενο συμφωνίας συναπτόμενης δυνάμει του άρθρου 37 ΣΕΕ και σύμφωνα με τη διαδικασία του άρθρου 218 ΣΛΕΕ.
         
         
            Άρθρο 10
            Χρηματοδοτικές ρυθμίσεις
            
               1.   Η διαχείριση των κοινών δαπανών της EUTM Mozambique πραγματοποιείται σύμφωνα με την απόφαση (ΚΕΠΠΑ) 2021/509.
            
            
               2.   Το ποσό αναφοράς για τις κοινές δαπάνες της EUTM Mozambique ανέρχεται σε 15 160 000 EUR. Το ποσοστό του ποσού δημοσιονομικής αναφοράς που αναφέρεται στο άρθρο 51 παράγραφος 2 της απόφασης (ΚΕΠΠΑ) 2021/509 ορίζεται σε 30 % για αναλήψεις υποχρεώσεων και σε 15 % για πληρωμές.
            
         
         
            Άρθρο 11
            Μονάδα σχεδίων
            
               1.   Η EUTM Mozambique δύναται να διαθέτει μονάδα σχεδιασμού για τον προσδιορισμό και την υλοποίηση μη εκτελεστικών έργων. Η EUTM Mozambique, ανάλογα με την περίπτωση, συντονίζει, διευκολύνει και παρέχει συμβουλές όσον αφορά σχέδια που υλοποιούνται από κράτη μέλη και τρίτα κράτη, υπό την ευθύνη τους, σε τομείς που συνδέονται με την εντολή της αποστολής και στηρίζουν τους στόχους της.
            
            
               2.   Με την επιφύλαξη της παραγράφου 3, ο Διοικητής αποστολής της ΕΕ μπορεί να προσφεύγει σε χρηματοδοτικές συνεισφορές των κρατών μελών ή τρίτων κρατών για την υλοποίηση μη εκτελεστικών έργων που θεωρούνται ότι συμπληρώνουν κατά τρόπο συνεκτικό τις άλλες δράσεις της EUTM Mozambique. Σε μια τέτοια περίπτωση, ο διευθυντής επιχειρήσεων του Ευρωπαϊκού Μηχανισμού για την Ειρήνη συνάπτει συμφωνία με τα εν λόγω κράτη, κατόπιν έγκρισης της επιτροπής που συστάθηκε με την απόφαση (ΚΕΠΠΑ) 2021/509, η οποία ρυθμίζει ιδίως τις ειδικές διαδικασίες σχετικά με τον χειρισμό κάθε καταγγελίας τρίτων περί ζημιών που προκαλούνται εξαιτίας πράξεων ή παραλείψεων του Διοικητή αποστολής της ΕΕ κατά τη διαχείριση των χρηματοδοτικών συνεισφορών που προέρχονται από τα εν λόγω κράτη.
            
            
               3.   Τα συνεισφέροντα κράτη δεν μπορούν επ’ ουδενί να καθιστούν υπεύθυνους την ‘Ενωση ή τον ΥΕ για πράξεις ή παραλείψεις που διαπράττει ο Διοικητής αποστολής της ΕΕ κατά τη χρησιμοποίηση των χρηματοδοτικών συνεισφορών που προέρχονται από τα εν λόγω κράτη.
            
            
               4.   Η ΕΠΑ συμφωνεί με την αποδοχή χρηματοδοτικής συνεισφοράς τρίτων κρατών στη μονάδα σχεδιασμού.
            
         
         
            Άρθρο 12
            Δημοσιοποίηση πληροφοριών
            
               1.   Ο ΥΕ εξουσιοδοτείται να κοινοποιεί στα τρίτα κράτη που συνδέονται με την παρούσα απόφαση, εφόσον κρίνεται σκόπιμο και σύμφωνα με τις ανάγκες της EUTM Mozambique, διαβαθμισμένες πληροφορίες της ΕΕ που παράγονται για τους σκοπούς της EUTM Mozambique, σύμφωνα με την απόφαση 2013/488/ΕΕ του Συμβουλίου (2):
               
                           α)
                        
                        
                           έως τη διαβάθμιση που προβλέπεται στις ισχύουσες συμφωνίες περί ασφάλειας των πληροφοριών μεταξύ της Ένωσης και του οικείου τρίτου κράτους· ή
                        
                     
                           β)
                        
                        
                           σε άλλες περιπτώσεις, έως τη διαβάθμιση «CONFIDENTIEL UE/EU CONFIDENTIAL».
                        
                     
            
               2.   Ο ΥΕ εξουσιοδοτείται επίσης να κοινοποιεί στον ΟΗΕ, στην ΑΕ, στην ΚΑΜΑ και στις Ηνωμένες Πολιτείες της Αμερικής, σύμφωνα με τις επιχειρησιακές ανάγκες της EUΤΜ Mozambique, διαβαθμισμένες πληροφορίες της ΕΕ έως τον βαθμό «RESTREINT UE/EU RESTRICTED» οι οποίες έχουν παραχθεί για τους σκοπούς της EUΤΜ Mozambique, σύμφωνα με την απόφαση 2013/488/ΕΕ. Για τον σκοπό αυτό θεσπίζονται οι αναγκαίες ρυθμίσεις μεταξύ του ΥΕ και των αρμόδιων αρχών του ΟΗΕ, της ΑΕ, της ΚΑΜΑ και των Ηνωμένων Πολιτειών της Αμερικής.
            
            
               3.   Σε περίπτωση συγκεκριμένης και άμεσης επιχειρησιακής ανάγκης, ο ΥΕ εξουσιοδοτείται επίσης να κοινοποιεί στο κράτος υποδοχής διαβαθμισμένες πληροφορίες της ΕΕ έως τον βαθμό «RESTREINT UE/EU RESTRICTED» που έχουν παραχθεί για τους σκοπούς της EUΤΜ Mozambique, σύμφωνα με την απόφαση 2013/488/ΕΕ. Για τον σκοπό αυτό θεσπίζονται ρυθμίσεις ανάμεσα στον ΥΕ και τις αρμόδιες αρχές του κράτους υποδοχής.
            
            
               4.   Ο ΥΕ εξουσιοδοτείται να κοινοποιεί στα τρίτα κράτη που συνδέονται με την παρούσα απόφαση μη διαβαθμισμένα έγγραφα της ΕΕ που σχετίζονται με συσκέψεις του Συμβουλίου σχετικές με την EUΤΜ Mozambique και καλύπτονται από την υποχρέωση επαγγελματικού απορρήτου, σύμφωνα με το άρθρο 6 παράγραφος 1 του εσωτερικού κανονισμού του Συμβουλίου (3).
            
            
               5.   Ο ΥΕ μπορεί να αναθέτει τις εξουσίες που αναφέρονται στις παραγράφους 1 έως 4, καθώς και τη δυνατότητα σύναψης των ρυθμίσεων που αναφέρονται στις παραγράφους 2 και 3, στο προσωπικό της Ευρωπαϊκής Υπηρεσίας Εξωτερικής Δράσης, στον Διοικητή αποστολής της ΕΕ ή στον Διοικητή Δυνάμεων αποστολής της ΕΕ.
            
         
         
            Άρθρο 13
            Έναρξη και λήξη ισχύος
            
               1.   Η παρούσα απόφαση αρχίζει να ισχύει την ημερομηνία της έκδοσής της.
            
            
               2.   Η EUTM Mozambique λήγει δύο έτη μετά την επίτευξη πλήρους επιχειρησιακής ικανότητας.
            
            
               3.   Η παρούσα απόφαση καταργείται από την ημερομηνία κλεισίματος του Στρατηγείου αποστολής της EUTM Mozambique σύμφωνα με τα σχέδια που έχουν εγκριθεί για τον τερματισμό της EUTM Mozambique και με την επιφύλαξη των διαδικασιών σχετικά με τον λογιστικό έλεγχο και την απόδοση των λογαριασμών της EUTM Mozambique, όπως ορίζεται στην απόφαση (ΚΕΠΠΑ) 2021/509.
            
         
         
            Βρυξέλλες, 12 Ιουλίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση (ΚΕΠΠΑ) 2021/509 του Συμβουλίου, της 22ας Μαρτίου 2021, για τη θέσπιση Ευρωπαϊκού Μηχανισμού για την Ειρήνη, και για την κατάργηση της απόφασης (ΚΕΠΠΑ) 2015/528 (ΕΕ L 102 της 24.3.2021, σ. 14).
         
            (2)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).
         
            (3)  Απόφαση 2009/937/EE του Συμβουλίου, της 1ης Δεκεμβρίου 2009, για τη θέσπιση του εσωτερικού του κανονισμού (ΕΕ L 325 της 11.12.2009, σ. 35).